Presentació de la manifestació de l'11 de Setembre al Camp - Indymedia Barcelona\nPresentació de la manifestació de l'11 de Setembre al Camp\nper Tarragona\t 09 set 2008\nAvui (08/09/2008) a la tarda s'ha presentat públicament la manifestació unitària del Camp de l'11 de Setembre. La roda de premsa ha anat a càrrec d'Agnès Toda i Xavi Milian que han estat acompanyades per militants i socis de diferents col·lectius de les comarques del Camp. En l'acte, s'han presentat els aspectes més destacats de la manifestació com el cartell, el lema, els elements festius que hi participaran, els col·lectius adherits... Els promotors confien arribar a la seixantena d'adhesions col·lectives abans de dijous. Alhora, també han presentat els actes que es duran a terme el mateix dia 11 a Capçanes, on el CIP ha organitzat una ofrena floral a l'estàtua de Carrasclet, i el dinar popular que el Casal Despertaferro de Reus ha organitzat davant la seva seu al migdia.\nLa roda de premsa s'ha iniciat amb una valoració positiva de l'evolució dels moviments socials al Camp des de la passada Diada. Els organitzadors han recordat que durant aquest any s'han creat nous col·lectius i organitzacions en diversos pobles demostrant que "cada cop hi ha més gent que decideix organitzar-se i treballar per construir alternatives a la societat actual arreu de les nostres comarques". En aquest sentit, han destacat que la manifestació de l'11 de Setembre "és un dia més dels 365 que compta l'any i l'important és que cada dia hi ha més col·lectius que treballen al llarg de l'any oferint projectes, espais i removent consciències".\nLa manifestació d'enguany, acabarà a les Peixateries Velles, i sortirà com cada any des del Mercat Central. En l'acte polític que es celebrarà en arribar a la plaça, hi intervindrà Jordi Martí Font, militant anarcosindicalista (CGT) i independentista (CIP), el qual llegirà el manifest. Els organitzadors han destacat que el fet que Martí llegeixi el manifest es deu a que "volem reconèixer l'aparició de nous col·lectius que treballen a les nostres comarques i la tasca que personalment porta anys duen a terme". En acabar la lectura del manifest, es farà el tradicional cant d'Els Segadors -que comptarà amb l'acompanyament musical dels Xoriguers d'Alcover- i hi haurà un recital a càrrec del cantautor tarragoní Josep Romeu.\nEls organitzadors han volgut agraïr la presència de Romeu, així com la dels Xorigues d'Alcover i El Bou de Reus que posaran la nota festiva en la manifestació, la qual començarà com és tradicional amb una traca.\nA més, les entitats promotores de la manifestació han fet una crida als ajuntaments del Camp perquè pengin l'estelada el 11 a la façana dels consistoris, en motiu del centenari d'aquesta ensenya, i perquè la ciutadania pengi estelades i senyeres als balcons. També han destacat, la participació de l'ADV Gent del Camp com a mostra de suport a la ILP Catalunya Lliure de Transgènics, en la qual hi han participat durant l'any la majoria dels col·lectius convocants, amb l'objectiu que el Parlament de Catalunya declari el Principat lliure de transgènics.\nRe: Presentació de la manifestació de l'11 de Setembre al Camp\nper baix gaianenc\t 10 set 2008\nens veiem l'11.


De la Plana de Vic a Osona: Fira de la Muntanya a Vic\nLa fira, que arriba a la 33a edició, compartirà l'espai aquest any amb la Fira del Llibre de Muntanya del Collsacabra. Les dues mostres oferiran unes 20 activitats a part de presentacions de llibres i conferències.\nCom cada any, la Fira de la Muntanya comptarà amb el mercat d'ocasió amb exposició i venda de material de segona mà i la zona outlet. Avui s'acaba el termini per portar tot aquell material, tant de professionals com de particulars, al recinte per vendre'l.\nPublicat per Marina Solà Boeck a les 20:37


Amics del Campanar » El Campanar\nEl campanar d’Esp arreguera es situa entre l’extrem oest del mur meridional del temple i la sagristia, emplaçada a la cara sud de l’absis. El cos basamental de la torre s’adossa al mur de l’església, quedant-ne exempta tota la resta; existeix un passadís a l’inici del segon cos que comunica el campanar amb la coberta de l’església.\nAquest primer cos, a l’alçada de 2,1 metres, disminueix d’uns vint centimetres de perímetre per l’acció d’una motllura copada. Més amunt hi ha un filet que delimita les parts adossades i exempta de la construcció.\nSeguidament s’observa la zona de transició de la secció quadrada a la vuitevada, amb el xamfranat ja esmentat, tres de les arrencades de la qual queden ressaltades per la col·locació de sengles esferes massisses de pedra sobre una peanya de planta quadrada; inferiorment, l’existència de trompes i el pas de sostre de la rampa, de volta a pia, delaten el canvi de secció\nEl cos de campanes fa 11,3 metres d’alçada sense comptar la cornisa, que fa 40 centímetres. Aquesta peça, configurada per un equí i tres anells, la segueix un pany de parament que aproximadament en fa tres de l’espai ocupat pel collarí de la cornisa immediatament inferior, i un anell. Sobre la base descrita s’aixeca una cornisa que a la vegada serveix d’ampit de les obertures de les campanes, on es destaca un equí i un àbac iguals que els de la cornisa delimitadora del primer i segon cos.\nText estret de l’estudi “El campanar de l’església de santa Eulàlia d’Esparreguera” de David Galí\nAquesta página té les segúents subpàgines.


Jaguar fabricarà “el cotxe elèctric més bonic del món”\nCotxe clàssic elèctric\nLa marca anglesa recuperarà l’E-Type, possiblement el cotxe més bonic de la història, convertit en un cotxe elèctric\nJaguar fabricarà “el cotxe elèctric més bonic del món” Jaguar\nAra fa un any Jaguar va presentar el prototip del “cotxe elèctric més bonic de la història”, un E-Type convertit en cotxe elèctric que en principi no es fabricaria mai en sèrie: les normes de seguretat en cas d’impacte impossibiliten recuperar la carrosseria original, i només es podria convertir un cotxe clàssic original en un d'elèctric, una heretgia per als amants de la marca.\nQuadre comandaments E-Type elèctric Jaguar\nUn any després, i a causa de les demandes dels clients de la marca i propietaris de l’E-Type, Jaguar ha anunciat que fabricarà els E-Type elèctrics i que els començarà a entregar a partir del 2020. De la producció i conversió de l’E-Type original en un cotxe elèctric se n'encarregarà el departament de cotxes clàssics i restauracions Jaguar Classic, amb seu a Coventry (Anglaterra). El procés és reversible, i els propietaris dels E-Type poden convertir el seu cotxe en un elèctric i tornar-lo a l’estat original sense cap problema a les instal·lacions de Jaguar Classic, al cor del Regne Unit.\nUn Jaguar E-Type elèctric va ser el cotxe del casament del príncep Harry Jaguar\nEl punt d’inflexió d’aquesta tendència a convertir els E-Type en elèctrics ha sigut la boda del príncep Harry amb Meghan Markle, ja que la parella reial va sortir de la capella de Sant Jordi de Windsor al volant d’un E-Type elèctric. L’èxit del cotxe ha sigut tan gran que Jaguar ha hagut de respondre a l’allau de demandes de conversió.\nEl propulsor ha estat fet a mida Jaguar\nL’E-Type elèctric tindrà una autonomia d’uns 270 quilòmetres gràcies a les seves bateries d’ions de liti de 40 kWh ubicades a l’espai reservat per a la caixa de canvis original, però algunes xifres, com la potència final del E-Type elèctric o el seu preu, encara no es coneixen.


Taller d'Escriptura Creativa: d’octubre 2015\n—Quin conte t'agrada més, fillet?\n—El de la Blancaneu, mare.\n—El que més m'agrada és quan la Blancaneu mossega la poma que li dóna la madrastra. Li fa una bona queixalada i cau rodona...\n—Però, nen! Si això és el més dramàtic de tot el conte!\n—Sí, mare, però està tan ben explicat... Quan me'l llegeixes m'agrada molt.\n—I cap més tros?\n—Sí, ja al final, quan arriba el Príncep, tan guapo, tan alt i ben plantat i li fa un petó i li fa caure el bocí de poma enverinada i ella torna en sí, perquè no estava morta.\n—Però, nen, la Blancaneu és molt maca...\n—A mi no m'agrada gaire, tan blanca com la neu, els ulls i els cabells negres i els llavis com la sang... En canvi, el Príncep, amb els ulls blaus com el mar i els cabells rossos com l'or… Per què m'hauria d'agradar més la Blancaneu?\nI la pobra dona es quedava estranyada d'aquesta reacció meva amb la bonica narració. Però, sí, aquest príncep de conte va ser el meu primer amor, el meu amor d'infantesa.\nVaig néixer el dia 23 de juny del 1912, a Paddington, Londres. El meu pare es deia Julius Mathison Turing i la meva mare Ethel Stoney Turing. I jo, Alan Mathison Turing.\nDesprés, a l'escola, als 14 anys, vaig enamorar-me d'un company, un any més gran que jo, Chistopher Morcom, però no vaig ser correspost i vaig patir molt. I més, quan va morir, ben jove. Els altres amors meus eren l'Aritmètica, les Matemàtiques.\nUna vegada, un amant meu em va robar i vaig denunciar-lo, però en saber la policia l'essència del cas, volien posar-me a la presó, per homosexual, que estava tan castigat en aquella època. L'única manera d'escapar-me'n era injectar-me moltes hormones per a fer-me ser “com els altres”. I així ho van fer.\nDesprés d'aquest tràngol i pensant en el meu primer amor, mort en plena joventut, em vaig tornar ateu. Sí, res de religió, res de Déu.\nVaig treballar en camps com la informàtica, la criptoanàlisi i la intel·ligència artificial. Durant la segona guerra mundial vaig ser molt útil als aliats. Vaig descobrir molts còdecs secrets dels nazis i vaig ser de la secció responsable de la lectura dels senyals navals alemanys.\nMentre treballava a Bletchley, de tant en tant anava corrent fins a Londres, uns 40 km., quan havia d'assistir a reunions de gran nivell. Vaig ser un corredor de fons notable. A més, gràcies a mi podeu escriure aquesta meva història en un magnífic ordinador.\nHa arribat el dia 7 de juny del 1954, ja tinc 41 anys, o només tinc 41 anys? Sóc a Wilmslow, Cheshire. Tinc a les mans una magnífica poma: rodona, vermella, llustrosa. Em recorda la de la Blancaneu... Quines ganes de mossegar-la!\nDesprés de mort s'ha reconegut la seva vàlua com a físic i com a persona. A Manchester se li han dedicat una colla d'homenatges. Un tros de carretera i un pont porten el seu nom. Se li ha ofert una estàtua en un parc pròxim a la Universitat de Manchester, amb la seva figura asseguda en un banc (que recorda la que hi ha a la plaça Rovira, a Barcelona, al barri de Gràcia, dedicada a l'arquitecte Antoni Rovira).\nEl 23 de juny del 1998, que hauria estat el seu 86è aniversari, se li va dedicar una placa commemorativa a la casa on va néixer i el 7 de juny del 2004, pel 50è aniversari de la seva mort, es va descobrir una placa commemorativa a la seva antiga casa, a Holymeade, a Wilmslow, Manchester.\nEtiquetes: 068. Biografies, 68. Biografies, Curs 2015-2016, Montserrat Fortuny\nLise Meitner, la física que va descobrir la fusió nuclear (Pilar Zabala)\nLise Meitner va néixer a Viena l'any 1878. El dia concret és una mica confús però dins la comunitat jueva consta que va ser el 7 de novembre.\nEls seus pares, d'origen jueu, van ser Hedwig i Philipp Meitner. El pare, advocat de professió, tenia el seu despatx a casa, i això va propiciar que tant Lise com els seus germans visquessin dins un ambient plenament intel·lectual.\nVa decidir de cursar estudis de ciències i lletres. En acabar, només quatre dones van aprovar el Matura, l'examen de l'època, entre elles Lise.\nEl 1901 va cursar estudis universitaris i va assistir a les classes del físic Ludwig Boltzmann. La passió que aquest mestre posava a l'hora d'interpretar i predir els fenòmens naturals que els sentits no detectaven va fascinar tant Lise que va decidir unir-se a la comunitat científica que Boltzmann va establir.\nEl 1905, en les seves pràctiques de la universitat va explicar, entre d'altres fenòmens, un experiment que el britànic Lord Rayleig no acabava d'entendre. Gràcies a aquest minuciós treball Lise va aconseguir, el 1906, el grau de Doctora.\nEn aquells dies una científica no tenia gaire futur a Viena, per molt èxit que hagués obtingut. Això la va empènyer a anar a Berlín i seguir estudis sobre la radioactivitat.\nUn cop a Berlín, va demanar a Max Planck d'assistir a les seves classes. El professor era del parer que les dones no havien d'anar a la universitat, tret que tinguessin un talent extraordinari. Però Lise ben aviat li ho va demostrar. Tot i així, com que el laboratori del seu col·laborador Otto Hahn, al que es va unir, no acceptava més dones, es va veure obligada a treballar al soterrani i fins i tot li era prohibit de pujar al laboratori d'Otto, que era al primer pis.\nL'experiència química de Hahn, unida al gran coneixement que Lise tenia de la física, es va materialitzar en un treball força productiu. El 1906 van publicar tres estudis molt importants sobre l'actini, i el 1909 en van seguir sis més.\nEl 1912 es va construir l'Institut per a la Física anomenat Kaiser Wilhelm. A Hahn li van oferir un lloc de jove científic. A Lise li van reservar una col·laboració gratuïta. Aquell mateix any i gràcies a Max Planck, Einstein va conèixer Lise, a qui afectuosament anomenava “la nostra Marie Curie”.\nEl 1913 Planck va nomenar Lise primera ajudant de científic a Prússia. No va ser fins llavors que va aconseguir el seu primer sou, molt per sota del de Hahn. Tot i així va ser un bon any per a Lise: Hahn i ella van aconseguir la seva primera secció de radioactivitat, el Laboratori Hahn-Meitner.\nEl 1918 van enviar conjuntament un treball sobre el descobriment del “protactini”, en què Hahn constava com a investigador principal. Lise ho va admetre com una manera de compensar Hahn per la pèrdua d'anys d'investigació quan ell era al front de guerra.\nEl 1919 Lise va ser la primera dona que va aconseguir plaça de professora d'universitat. Aquell mateix any, l'Associació de Química Alemanya va condecorar Hahn amb la medalla Emil Fischer. El tribunal va oferir una còpia de la medalla a Lise però sense cap mena de reconeixement per la seva contribució. Ella no va dir res, simplement no es va presentar a la cerimònia.\nAmb l'arribada de Hitler al poder, li van retirar el títol de professora però va poder continuar el seu treball al laboratori i va investigar amb Hahn la possibilitat de crear elements més pesats que l'urani.\nEl 1938 la situació es va agreujar. Lise va perdre la nacionalitat austríaca i la feina, i li van retirar el passaport. Un any més tard va sortir clandestinament cap a Holanda, d'on va marxar mesos després perquè cap laboratori no li va oferi\nD'Holanda va passar a Suècia i es va traslladar a l'Institut Manna Seigbahn, on el professor va posar tota mena d'impediments a la seva investigació. Tenia el sou més baix i no se li va permetre tenir alumnes.\nEls anys següents varen ser plens de problemes i vicissituds per a Lise. Hahn mantenia que ell era l'únic descobridor de la “fusió” i que l'hauria descobert abans si Lise no s'hagués interposat en els seus experiments.\nA finals de 1944 es va concedir el Premi Nobel a Otto Hahn. No era comprensible que, havent estat nominats junts Lise i Hahn el l939, se li concedís només a ell. El 1947 Hahn va recollir el premi i no va citar els trenta anys de col·laboració amb Lise.\nEl 1946 Lise va viatjar a Amèrica per veure la seva família. En arribar, va ser rebuda amb tots els honors i el President Truman li va lliurar el premi “Dona de l'any”.\nEncara que no va rebre el Nobel, Lise Meitner va rebre molts altres reconeixements en la seva carrera. En honor seu, l'element químic 109 es va anomenar “meitneri”.\nLise va lluitar tota la vida per l'ús pacífic de l'energia atòmica. El 1960 es va traslladar a Cambridge per estar a prop de la seva família. Va morir el 1968 als 90 anys.\nEl seu nebot Otto Robert Frisch va compondre la següent inscripció per a la seva làpida: LISE MEITNER UNA FÍSICA QUE MAI VA PERDRE LA SEVA HUMANITAT.\nEtiquetes: 068. Biografies, 68. Biografies, Curs 2015-2016, Pilar Zabala\nEl relat que seguidament us donaré a conèixer és del tot cert. Ja sé que el que explico us pot semblar irreal. Potser direu que sóc massa imaginativa i que tota aquesta història és pura fantasia, però m'heu de creure. Jo he vist una ciutat que és invisible.\nUs puc assegurar que es tracta de la més bonica ciutat que mai hàgiu vist. Ara bé, aquesta ciutat no és gens fàcil de descobrir. Està situada damunt del punt més alt d'un dels cims de la nostra terra. Aquesta ciutat resta immòbil, surant totalment protegida per l'abraçada d'espesses boires perpètues.\nPerquè us feu una idea aproximada de quines són les característiques d'aquesta singular ciutat anomenada Boirina, intentaré descriure-us-la de la millor manera que sé, perquè vull compartir amb vosaltres l'emoció i el goig que sento d'haver-la trobada.\nEls habitants de Boirina tenen la pell del color del coure. Duen llargs cabells negres curosament trenats i rinxolats. Els seus ulls ametllats són d'un intens color verd maragda i la seva mirada és plàcida i serena.\nLes dones vesteixen llargues túniques i mantells de cotó de vius colors naturals. Cenyeixen la cintura amb amples cinturons de pell o de cànem trenat i les seves úniques joies són els senzills i variats medallons que mostren a l'alçada del pit. Els homes porten les túniques no més enllà dels genolls i mostren preferència pels tons grisos o marronosos. Duen cinturó i una ampla tira de pell lligada a cada canell.\nA Boirina totes les cases tenen una estructura que les distingeix per la seva originalitat. Cadascuna d'elles disposa de gracioses cúpules i imaginatius minarets apuntant al cel. Als vespres, la ciutat es mostra totalment grisenca però pels matins, així que el sol es fa present, tot el conjunt llueix de manera esplèndida amb bells colors irisats, talment com si tota en ella fos de vidre tallat.\nA Boirina es parla una llengua que jo mai no havia sentit abans. El to armoniós i fluid del seu so em convidava a escoltar. Naturalment, els gestos, més que no pas les paraules, varen servir per comunicar-me d'una manera senzilla i pràctica.\nEls pobladors de Boirina posseeixen importants coneixements adquirits al llarg de generacions. Els seus treballs són totalment artesanals i dins dels oficis que necessiten. Són també excel·lents agricultors i experts ramaders. Aquest conjunt de tasques comunals els permet dur una vida totalment autosuficient.\nPel cantó nord de Boirina, un gran llac de temperades i plàcides aigües emergeix de les profunditats de la terra. Una part d'aquestes aigües baixa esglaonadament pel mig de la ciutat formant esplèndides cascades escumoses. Un seguit de passeres amb baranes curosament treballades uneixen places i carrers.\nCurioses flors molt belles i de nombroses tonalitats, són al llarg de places i jardins, omplint l'aire de subtils fragàncies aromàtiques. També petits brolladors encantadors i extraordinàries fonts d’aigua fresca i clara es reparteixen per aquests espais acollidors, oferint calma, descans i benestar.\nNo puc precisar quina és l'extensió de Boirina perquè, en la mateixa mesura que jo m'endinsava per la ciutat, es tornava misteriosament invisible tot allò que jo deixava enrera. A la fi, en arribar a l'últim tram de l'últim carrer, tan sols boscos, matolls i un paisatge cobert per la gebrada va ser tot el que va quedar d'aquesta ciutat invisible, protegida fidelment sota l'abraçada d'unes espesses boires perpètues.\nEtiquetes: 067. Ciutats invisibles, 67. Ciutats invisibles, Curs 2015-2016, Pilar Zabala\nHi ha una ciutat que no surt a cap atles ni a cap guia ni a cap mapa. Ben mirat, com moltes de les ciutats imaginades i descrites com si fossin reals. L'anomenen Grisèlida. Quan algú entra per la porta de la muralla, veu de seguida que les pedres es transformen en una tanca de xiprers on el vent resta presoner. Alça les mans i no sap quin vent és, no s'assembla a cap altre vent, no és sec ni humit. Però du sentors d'herbes d'olor, com les que es flairen a la cambra de les àvies. El viatger entra per un camí que devia haver estat el carrer principal i arriba al gran estany que potser fou la plaça. Una munió d'infants juguen a empaitar-se, per damunt de l'aigua. Aquella aigua deu ser molt i molt salada perquè els nens no s'hi enfonsen. En ficar-hi la mà, no es nota res. No hi ha aigua; no hi ha criatures juganeres; no hi ha estany. Qui sap si ha estat una al·lucinació. El viatger aviat descobreix que Grisèlida és la ciutat dels miratges.\nSempre s'havia dit que els miratges es veien en la llunyania i desapareixien en acostar-s'hi. Però ara el visitant és a dins mateix d'un miratge múltiple i voldria destriar el que és real del que és una impressió dels sentits, a la ciutat de Grisèlida. Avança cap a una alta torre, puja l'escala de caragol fins a dalt de tot i mira al seu voltant: les cases tenen forma de cubs de diverses mides i de tant en tant hi ha alguna casa de forma arrodonida... Però de cop i volta, la torre que li fa de mirador esdevé un salt d'aigua que arrossega el viatger temerari cap a un canal on una multitud es deixa endur pel corrent, com si es tractés d'un joc plaent. Aquelles persones, infants i adults barrejats, xerren a crits entre elles en un llenguatge incomprensible. No detecten l'intrús o potser no li fan cas. Tots arriben en un gran pla i l'aigua s'escola per les vores mentre la gent queda al mig. El visitant, atordit, prova de prendre contacte amb una dona jove que té a la vora. Li parla. Ella se'l mira com si no el veiés, com si la seva mirada el travessés i anés més enllà... En aquesta ciutat, els miratges es van renovant contínuament i ningú no sap si aquell home que intenta fer-se entendre forma part d'un nou miratge.\nPerò de quina manera viuen i es relacionen, aquestes persones? Com saben què és un miratge i què no ho és? El viatger observa alguns grups que es formen de manera espontània, d'on sorgeixen converses alegres. Els vells s'eixuguen al sol. Els joves passegen. Els nens juguen. Que potser és festa, en aquest lloc? On és la gent que treballa? On són les botigues, els tallers...? Fa un nou intent de parlar amb una altra persona. S'adreça a una nena que salta a corda. La corda se li entortolliga com un serpent, la nena i tota la gent desapareixen i el visitant cau per un forat fins el soterrani d'una casa. Allí hi ha alguna cosa inquietant, una massa gelatinosa que canvia de forma contínuament. El viatger troba una escala de fusta i surt per una trapa a la planta baixa i d'allí al carrer. El carrer no té cases, és un indret ple de falgueres gegants habitat per insectes desconeguts.\nDesprés de molta estona de caminar perdut per llocs increïbles, el visitant aconsegueix trobar la porta de la muralla i la traspassa ràpidament. Camina uns quants passos abans de girar-se. Quan ho fa, la muralla no hi és. Al seu lloc s'alça una sinuosa paret de cristalls on els raigs del sol produeixen un devessall de colors que l'enlluernen.\nEl viatger reprèn el seu camí. No es vol tornar a girar. Treu una llibreta de la seva bossa, passa algunes pàgines i hi escriu: Grisèlida, ciutat dels miratges. Torna a guardar la llibreta i continua caminant. Ell no ho sap encara, però el que acaba d'escriure a la llibreta s'ha esborrat i hi han aparegut unes paraules diferents...\nEtiquetes: 067. Ciutats invisibles, 67. Ciutats invisibles, Antònia García, Curs 2015-2016\nTé en un costat el mar. Sí, el nostre mar menut que, per ser petit, hi ha hagut molts cadàvers enfonsats... Molts vaixells de guerra, guarnits de veles blanques; altres, adornades amb dibuixos del color de l'or i del color de la sang... Creus, mitges llunes, ensenyes de tots colors; cadàvers blancs com la neu; altres, bruns com els troncs dels roures; altres, negres com l'eben... I continuen engrossint la llista, rostres morens i negres, actuals...\nAcariciat per les ones hi ha un pujol, on abans enterraven els jueus, que ha mantingut el mateix nom des de llavors i on ara enterren també els de totes les religions i els ateus... Però també té jardins i miradors.\nLes quatre barres que abans duien els peixos en sos lloms, ara les veiem penjades a les finestres i balcons de les cases, tant als barris antics com als moderns.\nAl costat contrari de la muntanyeta n'hi ha una altra, més airosa, que forma part d'una serralada, però és en aquesta segona muntanya on s'hi veuen atraccions per a menuts i grans, i una imatge que la corona, que vol assemblar-se a una de gegantina que hi ha en un altre cim d'una altra ciutat, la qual té davant seu un altre mar, immens, aquell.\nEn aquesta ciutat molts genis hi han deixat les seves petjades: palaus, basíliques… N'hi ha una en construcció, que no s'acaba mai, amb punxes i més punxes i que encara està esperant les més altes que l'han de coronar, mostrant la seva agudesa altiva.\nHi ha un parc amb un estany d'aigua, adornat per un carro tirat per quatre cavalls, tota l'escultura del color de l'or. A més, aquest parc conserva entre reixes animals mansos i ferotges.\nN'hi ha un altre, de parc, que té, sota una gran superfície de sorra, envoltada de bancs molt originals, una altra superfície magnífica, que sosté la de dalt amb gruixudes columnes, tan altes que semblen esveltes...\nBarris antics, de carrers estrets i cases senyorials, de rambles que han canviat les seves aigües torrencials per parades de flors... Barris que abans eren viles... Barris nous, veritables ciutats-dormitori...\nAh! I el seu nom? Barcanovena… (És que abans d'ella n'hi van haver vuit més?).\nEtiquetes: 067. Ciutats invisibles, 67. Ciutats invisibles, Curs 2015-2016, Montserrat Fortuny\nQuinze anys enrere, l'any 2000, em vaig apuntar al Taller d'Escriptura Creativa que havia programat la Cooperativa. El conduiria l'escriptora Consol Sánchez Bondia. Com que m'agradava escriure, vaig pensar que m'aniria bé trobar-me amb gent que tingués la mateixa afició que jo, i el primer dia de classe m'hi vaig presentar tota il·lusionada.\nEns vam reunir un grup de set o vuit homes i dones. Em va agradar. La Consol va aconseguir de seguida que fóssim un grup cohesionat i ens va despertar encara més l'interès per la lectura i l'escriptura. Sota el seu guiatge, em vaig acostumar a llegir a classe, en veu alta, els exercicis que escrivia, i també a llegir alguns fragments de llibres quan era del cas.\nLa Consol ens va saber encomanar la seva afició per les lletres, les paraules, el so i el significat de les paraules. Ens dedicava una atenció afectuosa, ens animava a escriure i ens corregia amb encert per ajudar-nos a millorar l'expressió escrita. Va fer que, a més de companys, ens anéssim tornant amics. El taller, que havia començat per trimestres, va continuar com a activitat estable de la Cooperativa, on sempre ens hem sentit ben acollits.\nPer a mi, el taller era aquell escrit fet a casa, destinat a ser llegit davant dels companys i a ser comentat per ells i per la Consol; era fer a classe aquells exercicis divertits, imaginatius, que resolíem cadascú d'una manera diferent; era la bona estona que passàvem parlant de llibres, de narracions, de poesia...\nAmb el pas de quinze anys, gairebé tot experimenta canvis. El taller també. De tant en tant, unes persones no han pogut continuar i unes altres s'hi han incorporat. Però la dinàmica i el tarannà inicials s'han mantingut.\nRecordo les classes que havíem fet a casa de la Consol, de forma esporàdica, tot prenent una tassa de te. I els finals de curs, amb unes trobades delicioses al jardí de la Núria, junt amb la seva família, menjant coca i bevent xampany, sota el llimoner. Totes volíem veure la tortuga, la Marcel·lina. I algunes vegades, la Coral i l'Elmar ens obsequiaven amb música de guitarra i acordió.\nQuan em va tocar passar un temps amb problemes familiars de salut, el taller fou per a mi com una finestra oberta que em permetia respirar. Podia abocar en els meus escrits una part del que tenia a dins. La comprensió de tot el grup m'ajudava.\nMentrestant, la Consol, que havia lluitat amb coratge contra la seva malaltia, ens va deixar per sempre. Ens l'estimàvem. Vam perdre una bona amiga i una persona excel·lent. I el taller va quedar orfe... Vam pensar a buscar una persona que el pogués portar. Mentre ho resolíem, vam decidir fer la prova de conduir-lo entre nosaltres, per rotació.\nMés tard, amb la malaltia i la mort de dues de les meves persones estimades, em vaig adonar encara més de com era d'important l'afecte i la companyia del grup. Em vaig agafar al taller com els nàufrags s'agafen a una fusta. Al taller, per una estona, la tristesa quedava al marge: els escrits, les lectures, les hores amb les companyes, eren una mà que em sostenia, que m'ajudava a tirar endavant. Mai no els ho podré agrair prou.\nActualment, la preparació del taller continua per rotació. A mi em sembla una bona experiència, té el seu al·licient. Jo no tinc la capacitat de crítica i de mestratge com pot tenir un tallerista de veritat, però m'agrada molt buscar exercicis i temes per treballar-los al taller. I la resta de companyes, quan els toca a elles, aporten elements de millora de l'escriptura, idees originals, jocs amb les paraules... Cada dilluns vaig a la Cooperativa amb ganes de sentir la veu de cadascuna llegint el seu escrit. Tinc molta curiositat per saber com han resolt l'exercici de torn i quins nous exercicis ens proposen. La creativitat plana damunt les taules de marbre, les pàgines en blanc s'omplen de lletres, de paraules que expressen sentiments i sensacions, i que dibuixen les traces de la imaginació que avança i no té fi.\nNo tinc cap pretensió d'arribar a ser una escriptora, en tinc prou amb ser una aficionada i penso que les bones estones que passo amb les companyes valen molt la pena. Portem quinze anys gaudint del plaer de l'escriptura. Ens en podem alegrar. Tenim a les mans la continuació del taller i espero de tot cor que es perllongui força temps.\nEtiquetes: 066. Taller d'escriptura 15 anys, 66. Taller d'Escriptura 15 anys, Antònia García, Curs 2015-2016\nFormar part del Grup d’escriptura em va obrir horitzons ignorats que posseïa. Descobria sensibilitats i sentiments mitjançant l’escriptura en posar negre sobre blanc, hi abocava idees fantasioses o records que sorgien espontanis sense ser convocats. Em sorprenien per la seva naturalitat. Així, sense proposar-m’ho, sóc capaç d’escriure amb coherència narracions humils de les quals em sento cofoia.\nLes companyes excel·lents. Elles m’han animat en tot moment amb els seus suggeriments i rectificacions, que jo sempre he agraït.\nEl grup, dones amants de les lletres, lectores insaciables, fa que el seu entusiasme encomanadís ens animi a totes a llegir i després a comentar les obres recomanades.\nTambé vull fer palès el cordial acolliment de la Cooperativa Rocaguinarda al llarg de més de vuit anys. Gràcies per l’amabilitat de la vostra companyia.\nEtiquetes: 066. Taller d'escriptura 15 anys, 66. Taller d'Escriptura 15 anys, Carme Marquès, Curs 2015-2016\nTot va començar amb una trucada. Era ben bé una cita a cegues i estava neguitosa, no sabia amb què ni amb qui em trobaria.\nPerò volia provar, fer el pas, treure'm la por i la vergonya de sobre i provar una experiència desconeguda.\nAixí que em vaig vestir amb els millors texans i el suèter més nou, em vaig calçar les botes de pell i amb la llibreta i un bolígraf dintre de la bossa vaig fer cap a l'adreça on havíem quedat.\nEn arribar no em vaig trobar amb una taula amb espelmes, coberts de plata i un menú de cinc estrelles, sinó amb una colla meravellosa de somniadores de paraules de qui em vaig enamorar al moment. Totes amb els seus llapis i els seus fulls plens d’històries i poemes. I puc assegurar que aquest amor encara dura i després de dos anys de matrimoni espero amb delit les nostres trobades com el primer dia i us puc ben assegurar que aquesta relació va per llarg, molt llarg.\nEtiquetes: 066. Taller d'escriptura 15 anys, 66. Taller d'Escriptura 15 anys, Curs 2015-2016, Elisabet Prades\n15è aniversari del Taller d'Escriptura (Montserrat Fortuny)\nQuinze anys! Ningú no ho diria...!\nHan passat volant!\nTothom ho feia i continuem.\nQue la inspiració mai no ens manqui.\nVeteranes i joves totes escrivim\ni recordem totes les que ho feien\ni a nosaltres ens recordaran\nles que vindran rere nostre.\nDonem foc a l'ànima...!\nExpandim el cor...!\nOmplim els fulls blancs...!\nEtiquetes: 066. Taller d'escriptura 15 anys, 66. Taller d'Escriptura 15 anys, Curs 2015-2016, Montserrat Fortuny\nID 49951209 © Marija Vidovic | Dreamstime.com\nEls dilluns, quan travesso la porta de la Cooperativa, ja albiro els caps de les meves companyes al fons del local, al voltant de la taula estreta que ens reuneix expectant cada setmana.\nSorprenentment, la meva imaginació es transforma en recipient perceptiu i comença a omplir-se amb les lletres dels exemplars que romanen a les prestatgeries de la llibreria. L’olor d’impremta reviu els meus sentits més adormits.\nM’agrada escoltar les històries que han escrit les companyes sobre un mateix tema i em meravella adonar-me, setmana rere setmana, de com pot donar de sí cada tema proposat en mans de les nostres plomes, o millor dit, teclats. Tot plegat, em fa la sensació que les possibilitats davant l’escriptura són infinites i m’enorgulleixo de formar part d’aquest infinit amb la meva micromilionèsima modesta aportació.\nComparo el petit racó del fons de la Cooperativa, aquest espai que compartim cada setmana, amb un enorme univers on tot és possible: paraules inventades, complexos, quadres, lleteres, personatges mitològics, diàlegs, converses, inferns, miralls, pors, cors, somnàmbuls, dones negres, passats, no-llocs, veritats, mentides, pàgines en blanc, cuines, obres de teatre, maratonians, perruques, trens, boscos, portes, retorns, rodes de fira, instruments, esperes...\nLes nostres ments lletraferides s’activen amb els suggeriments de temes, ja sigui in situ o des de casa, i desenvolupen, en forma de paraules escrites les mil i una possibilitats que se’n desprenen.\nEl Taller és imaginació, repte i aprenentatge. El Taller és amistat, respecte mutu i indret on compartir somnis. Tot això és el Taller per a mi.\nEtiquetes: 066. Taller d'escriptura 15 anys, 66. Taller d'Escriptura 15 anys, Anna Collado, Curs 2015-2016


L'Empresa Pública de Mercats de Tarragona detecta irregularitats comptables entre 2013 i 2019 La República\nL’Empresa Pública de Mercats de Tarragona detecta irregularitats comptables entre 2013 i 2019\nACN Tarragona.-L’Empresa Pública de Mercats de Tarragona (Espimsa) ha detectat irregularitats comptables entre el període 2013 i 2019. La problemàtica l’ha detectada l’actual gerència i el consell d’administració i els […]\nACN Tarragona.-L’Empresa Pública de Mercats de Tarragona (Espimsa) ha detectat irregularitats comptables entre el període 2013 i 2019. La problemàtica l’ha detectada l’actual gerència i el consell d’administració i els auditors les estan analitzant. En concret s’han detectat consums inadequats de combustible vinculats a dues targetes de crèdit i una “despesa menor” per representació en una tercera; així com “increments salarials no reglamentaris”. El consell d’administració també estudia emprendre mesures legals “per tal de reintegrar les sumes sostretes, depurar responsabilitats i evitar pràctiques indegudes en el futur”, ha informat el president d’Espimsa, Dídac Nadal, en un comunicat.\nL’òrgan directiu es va reunir aquest dimecres i va decidir fer públic l’afer i emplaçar-se a una nova reunió de cara a la setmana que ve per prendre noves decisions. L’actual gerent d’Espimsa, Daniel Milà, va accedir al càrrec fa gairebé un any, després que l’octubre de l’any passat el seu antecessor, Isidre Pronor, fos destituït. La gestió de Pronor ha estat molt qüestionada per diversos partits de l’Ajuntament.


El president del govern espanyol diu que disposa de mitjans suficients per recuperar la normalitat legal\nRedacció 27/10/2017 - 15.35 Actualitzat 09/09/2020 - 10.53\nDues reunions del Consell de Ministres aquest divendres a la tarda. La primera, ordinària, per plantejar davant del Tribunal Constitucional la nul·litat de les resolucions aprovades pel Parlament de Catalunya.\nLa segona, extraordinària, per posar en marxa les mesures previstes en l'article 155. Les ha anunciat el president del govern espanyol quan ha acabat el segon consell de ministres. Entre elles, el cessament del president de la Generalitat i de la resta del govern. També la dissolució del Parlament i eleccions autonòmiques el 21 de desembre.\n"Els espanyols estem vivint una jornada trista en què la desraó s'ha imposat a la llei i ha enderrocat la democràcia a Catalunya. Ha menyspreat l'interès general sense respectar els drets de la majoria, sense reparar en les circumstàncies ni inquietar-se pel mal que es pogués fer", ha dit Rajoy en començar.\nHa fet una crida a confiar en l'estat, que "disposa de mitjans suficients per, amb tot el suport de la llei i de la raó, de manera pacífica i moderada, recuperar la normalitat legal".\n"No es tracta de suspendre l'autogovern, ni d'intervenir-lo, ni de retallar-lo. Es tracta, senzillament, de tornar-lo a la normalitat al més aviat possible. Una normalitat que comença per la llei, per recuperar la legitimitat institucional i per tornar la veu als catalans."\nEl president del govern espanyol ha donat les gràcies als líders del PSOE, Pedro Sánchez, i de Ciutadans, Albert Rivera, pel suport compartit a les mesures aplicades en virtut de l'article 155 de la Constitució a Catalunya.\nReaccions des del primer moment\nEl Parlament ha votat i declarat la independència de Catalunya a les 15.26 de la tarda d'aquest divendres 27 d'octubre. Les reaccions han arribat de seguida a través de les xarxes socials.\nLa més ràpida, i també una de les més rellevants, la del president del govern espanyol, Mariano Rajoy. Ha piulat tres minuts després d'anunciar-se els resultats, ha demanat calma i ha promès que l'estat de dret "restaurarà la legalitat" a Catalunya:\n Mariano Rajoy Brey (@marianorajoy) 27 d'octubre de 2017\nLa Moncloa ha fet saber de seguida que aplicaria de manera immediata l'article 155 que avui ha aprovat el Senat. El govern espanyol també ha dit que presentaria un recurs al Tribunal Constitucional contra la decisió del Parlament.\nReacció Moncloa: el Govern espanyol aplicarà de manera "immediata" el 155. Presentarà tb recurs al TC contra resolució Parlament d'avui\nQuan ha acabat el ple del Senat, el president del govern espanyol ha anunciat dues reunions del Consell de Ministres aquesta mateixa tarda, una d'ordinària a dos quarts de sis i una d'extraordinària a les sis.\n"L'objectiu és recuperar la legalitat i, per tant, els dic a tots els espanyols, a tots els catalans, que estiguin tranquils, que les coses es faran bé, es faran amb mesura, es faran amb eficàcia com hem fet fins ara; que Espanya és un país seriós, és una gran nació, i que no estem disposats a deixar que algunes persones pretenguin liquidar la nostra Constitució, les nostres normes de convivència i les regles del joc que han permès que en 40 anys Espanya es convertís en un dels països més democràtics i més pròspers del món."\nPedro Sánchez: "Catalunya seguirà sent Espanya"


Paquet d'activitats de dinosaures - Creaduca\nPaquet d’activitats de dinosaures\nPaquet d’activitats per a diferents edats, totes centrades en els dinosaures. Més de 40 pàgines amb un total de 8 activitats diferents; joc de parelles, rapidesa visual, relacionar, sopa de lletres, busca i troba.\nÚs explico de què va aquest pack i quines activitats podeu trobar!\nSi sou nous o noves per aquí, ús recomano que passeu pel meu Instagram per veure algunes de les activitats, ja que el pack de dinosaures hi ha activitats adaptades!\nLa primera activitat és el típic joc de parelles “memory” però en versió dinosaures!\nPodeu jugar de tantes maneres com us passin pel cap! Ja sabeu que visc la imaginació!\nRecordeu el joc del sushi amb taps?\nAquell de rapidesa visual i agilitat.\nEs tracta de retallar totes les rodones i enganxar-les damunt d’algun tap d’ampolla. També cal retallar les targetes del joc que trobareu al pdf.\nPosem tots els taps mirant amunt al tauler de joc, que pot ser qualsevol superfície plana. Destapem una carta i la persona més ràpida en agafar la combinació de taps que marqui la carta, guanya, aquesta es queda els taps i la resta els retornen al tauler de joc. I tornem a començar.\nEn aquesta activitat es tracta d’anar relacionant cada imatge de dinosaure amb el nom que li pertoca.\nSopa de lletres! Busquem els noms dels dinosaures en una sopa de lletres de dificultat fàcil.\nRuleta de dinosaures, podeu jugar com vulgueu, la podeu complementar amb altres activitats del pack. Podeu utilitzar unes targetes que trobareu el cap on cal explicar que sabem de cada dinosaure! Segur que per casa teniu algun conte o llibre de dinosaures que ús anirà genial per a treballar!\nCal comptar tots els dinosaures de cada espècie que veieu a la imatge i apuntar el número!\nDues activitats per treballar el traç! Cal unir els dinosaures germans entre ells! Els ajudem?\nSegur que totes coneixeu el joc del Dobble! Doncs aquí trobareu una versió de dinosaures! Per les que no sapigueu jugar, el dooble té 5 modalitats de joc, us n’explico una!\nCal repartir totes les cartes entre els jugadors, i posar una carta al centre. Els jugadors no poden veure les seves cartes! Es tracta d’anar llençant cartes, que només podran llençar en el cas que trobin el dinosaure que coincideixi amb la carta central!\nEspero que ús agradi! Que el gaudiu! Ja sabeu que com sempre les critiques són bones per a mi, són una bona manera de créixer sempre que estiguin fetes des del respecte!\nArganoid – 6 de maig de 2019\nRodes de multiplicar\nRecurs per treballar les taules de multiplicar. Una manera diferent per alleugerir el prcés d’aprenentatge , fer-lo més divertit, real i a través del joc.\n10 rodes de multiplicar! De la taula de l’1 a la taula del 10. Un recurs per aprendre les taules de multiplicar jugant! Fes girar les rodes fins a aconseguir que tots els resultats coincideixin!\nAmb un auto corrector perquè els infants puguin comprovar si la resposta és la correcta.\nMaterial per treballar les comunitats autònomes, no imprescindible però si per obtenir una miqueta de cultura general o ve per persones nouvingudes que encara no coneixen el territori o ve per persones grans per treballar una mica la memòria.


Ajuntament de Canet de Mar - L'Ajuntament reprèn les visites guiades al Castell de Santa Florentina\nL'Ajuntament reprèn les visites guiades al Castell de Santa Florentina\nPUBLICAT Dimecres, 07.11.2012\nDesprés d’uns quants anys d'aturada, i gràcies a les gestions dutes a terme conjuntament per les regidories de Cultura i Turisme de l'Ajuntament de Canet de Mar amb els propietaris, es reprenen les visites guiades al Castell de Santa Florentina. La Casa museu Domènech i Montaner serà novament l'equipament responsable de gestionar-les. Així, aquesta visita guiada s'inclou, de nou, a les rutes guiades que organitza l'Ajuntament i que són:\n1. El Canet modernista i la Casa museu,\n2. El modernisme, el noucentisme i neogoticisme\n3. Els americanos (indians)\n4. Els Pescadors i navegants\n5. El Castell de Santa Florentina\n6. El triangle modernista al Maresme (Puig i Cadafalch, Gaudí i Domènech i Montaner) - conjuntament amb Mataró\nLa previsió inicial és que es faci una visita guiada oberta, amb reserva prèvia, al castell de Santa Florentina, un cop al mes.\nComençarà el dissabte 24 de novembre, amb una durada aproximada d'una hora i mitja i amb un preu per persona de 9€. El punt de trobada és a l'entrada del castell a les 10.30 hores. Recordem que hi ha un aparcament gratuït al costat de l'entrada del castell, al qual s'accedeix per la riera Dr. Marià Serra, seguint el camí de sorra que comença just quan acaba el tram asfaltat de la riera.\nLa reserva d'aquesta i de la resta de rutes es pot fer a través del telèfon de la Casa museu 93 795 46 15 o bé a través del correu electrònic canetmuseu@canetdemar.cat. També es poden fer reserves per grups de més de 15 persones per qualsevol altre dia. Per a la resta de rutes, es poden fer reserves per grups si hi ha més de 10 persones.\nI us recordem també que el primer dissabte de cada mes la Casa museu fa una ruta oberta (modernista i Casa museu) per la qual no cal reserva prèvia, a les 11.00 h. davant de la Casa museu.


La interculturalitat del barri centra enguany la festa del Dia Internacional del Joc\nCreat el 31 Mai 2018\nLa Festa del Dia internacional del Joc d’aquest any transita per la Interculturalitat. A través d’una gimcana i tot jugant farem un viatge per les cultures castellana, catalana, gitana, xinesa, sud-americana, marroquina i paquistanesa. Un investigador ha trobat el tresor del poble Nalami que es creia extingit i cadascuna de les cultures que conviuen al barri de la Mina té una part de la clau. Caldrà visitar-les totes.\nAquest és el fil conductor de la festa d’enguany que se celebrarà aquest divendres, dia 1 de juny, a partir de les cinc de la tarda al pati de l’edifici de primària de l’Institut Escola Sant Adrià de Besòs, que es troba al carrer del Mar, davant l’ambulatori. La comissió d’Acció Comunitària del Projecte Educatiu del barri de la Mina (pebMINA), -des d’on s’organitza el treball comunitari de les entitats i serveis del barri-, ha preparat un any més les activitats commemoratives del Dia del Joc. Jugar és un dels drets fonamentals recollits a la Convenció sobre els Drets dels Infants. Però, la celebració que cada any fem d’aquest dia, persegueix el desig que jugar i el joc ens acompanyin al llarg de tota la vida, que no quedin com quelcom que només pertoca als infants, quan som petits. El joc és una eina de socialització d’aprenentatge i de gaudi personal i col·lectiu. És saludable perquè és bo per a l’ànima i perquè ens aporta alegria.\nEl tresor de la interculturalitat\nL’objectiu del joc és obrir el tresor dels Nalami i per això els jugadors hauran de seguir les pistes, passar les proves del joc, i endevinar les solucions. Hi ha bonificacions extres si al mateix temps practiquem el civisme i les bones relacions amb companys i amics. Ah! I, sobretot, és imprescindible abans de res passar a recollir el passaport de cultures. Veniu a passar la tarda amb nosaltres. Com més gent siguem, més divertit serà.


Rescat 'suau' per a Espanya\nEl mecanisme dissenyat per Merkel consistirà en una injecció de fons a través del FROB\nIGNASI PUJOL BARCELONA 07/06/2012 00:00\n260x366 L'ARQUITECTA DEL RESCAT El govern de la cancellera alemanya, Angela Merkel, està al darrere de la fórmula de rescat ideada per a la banca espanyola. / JOHANNES EISELE / AFP L'ARQUITECTA DEL RESCAT El govern de la cancellera alemanya, Angela Merkel, està al darrere de la fórmula de rescat ideada per a la banca espanyola. / JOHANNES EISELE / AFP\nUn dia després que el ministre d'Hisenda espanyol, Cristóbal Montoro, reconegués que Espanya necessita l'auxili d'Europa per sanejar la banca, ahir va començar a prendre forma el que ja s'anomena un rescat suau per a Espanya. Suau perquè, a diferència dels casos de Grècia, Portugal i Irlanda, no tindrà com a protagonista el conjunt de l'economia, sinó que el rescat anirà adreçat a les entitats financeres amb problemes.\nEl sector financer espanyol és el principal maldecap de les institucions comunitàries des de fa setmanes -juntament amb la possible sortida de Grècia de l'euro-, especialment després de saber-se que Bankia, el tercer banc espanyol, costarà 23.000 milions d'euros a l'Estat.\nL'arquitecte del rescat de la banca espanyola és el govern alemany d'Angela Merkel, gens partidària de reformar el fons de rescat europeu per permetre que injecti diners als bancs sense passar pels estats membres, com demanava l'executiu de Mariano Rajoy.\nL'acord que es perfila passa per capitalitzar la banca espanyola amb fons europeus a través del Fons de Reestructuració Ordenada de la Banca (FROB) per reforçar el missatge que l'arrel dels problemes de l'economia espanyola són els bancs i no les seves finances públiques, segons avançaven ahir el Financial Times i Reuters.\nA l'espera dels auditors\nAl tancament d'aquesta edició cap font de la Moncloa havia confirmat l'aprovació formal del pla bancari, i menys els detalls del rescat tou. Reuters parlava d'una injecció de 80.000 milions d'euros a la banca espanyola, però el cert és que, al marge del rescat, caldrà esperar a l'informe que publicarà la setmana que ve el Fons Monetari Internacional (FMI) i a l'auditoria feta per les empreses Oliver Wymann i Roland Berger -contractades pel govern espanyol- per conèixer exactament les necessitats de la banca espanyola.\n"És dolent acostumar-se a viure en una apocalipsi diària", es va limitar a dir ahir al vespre la vicepresidenta del govern espanyol, Soraya Sáenz de Santamaría, per demanar tranquil·litat i assegurar que Espanya se'n sortirà.\n"Hi ha la disposició al rescat suau per a la banca, però fins que no se sàpiguen les necessitats autèntiques de la banca espanyola no s'acabarà de decidir", van assenyalar fonts del govern alemany, informa Isaac Lluch des de Berlín.\nEl rescat tou permetria que Espanya s'estalviés algunes de les estretors que han acompanyat els plans de contingència acordats amb Grècia, Portugal i Irlanda. Així, els fons europeus podrien alliberar-se a canvi de reformes en el sistema financer. Val a dir que Brussel·les ja va imposar la setmana passada a Espanya una dura llista de deures a canvi de retardar un any l'objectiu de dèficit del 3% (del 2013 al 2014). Augmentar la recaptació de l'IVA, avançar el retard de l'edat de jubilació, vigilar de més a prop els comptes de les comunitats autònomes i actuar en el mercat laboral són algunes de les imposicions de la Comissió Europea a canvi de la seva benevolència amb el dèficit públic.\nL'executiu de Mariano Rajoy fa setmanes que clama auxili -sense èxit- al Banc Central Europeu (BCE) perquè alleugereixi la prima de risc espanyola, que ahir va tancar per sota dels 500 punts bàsics després de dues setmanes. Últimament Angela Merkel havia començat a parlar a favor de la unió bancària, just quan Espanya estava en el punt de mira dels mercats. Urgia més que mai una resposta per a Espanya.\nDurant els últims dies s'han succeït els rumors sobre pressions de Berlín a Rajoy perquè sol·liciti un rescat del sistema financer espanyol, però aquests informacions han estat desmentides per ambdues parts, l'una rere l'altra.\nHores abans que transcendissin els plans del rescat tou per a la banca espanyola, el ministre d'Economia, Luis de Guindos, va explicar des de Brussel·les que el govern "prendrà les decisions que hagi de prendre" per recapitalitzar els bancs, però primer esperarà als resultats de l'auditoria independent.\nPreguntat sobre si Espanya està preparant en aquests moments una petició d'ajuda a Europa, De Guindos va subratllar: "No estem preparant absolutament res, no s'ha plantejat cap tipus de qüestió sobre això". El ministre -que avui donarà a conèixer el relleu de Miguel Ángel Fernández Ordónez com a governador del Banc d'Espanya- també va dir que hi ha un full de ruta "molt clar" del govern espanyol en relació amb el sector bancari i va recalcar que està convençut de la necessitat de més integració en l'àmbit de la política econòmica, inclosa la unió bancària.\n"La unió bancària creiem que és un concepte fonamental", va afirmar, i va aclarir que això implica més coordinació de la supervisió, un sistema paneuropeu d'assegurances de dipòsits i que hi hagi instruments en els actuals fons d'ajuda per poder capitalitzar els bancs.\nD'altra banda, la Comissió Europea va fer ahir un pas incipient cap a la unió bancària que pretén crear Europa en un futur, amb una proposta que obliga els accionistes i creditors de la banca a pagar la factura dels rescats i que crea una xarxa de fons nacionals de resolució que hauran de ajudar-se entre si.\nEl comissari europeu de Mercat Interior i Serveis Financers, Michel Barnier, va sostenir en roda de premsa que la normativa "busca precisament evitar en el futur situacions similars" a les de Northern Rock, Dexia i Bankia a la UE.\nEn total, el cost de les reestructuracions i dels rescats ha obligat els governs europeus a injectar diners públics i posar garanties per 4,5 bilions. Per ara s'establiran fons nacionals de resolució que funcionaran a partir del 2015 i que podran prestar-se mútuament, sobretot en crisi transfrontereres.\nAquests fons es finançaran mitjançant les aportacions dels bancs per reunir l'equivalent a un 1% dels dipòsits bancaris coberts durant 10 anys.


Apartment Strandvejen Fanø III Esbjerg Dinamarca - Ofertes d'hotels amb els MILLORS DESCOMPTES EN LÍNIA\nMés informació sobre Apartment Strandvejen Fanø III\nConvenientment situat a Esbjerg, Apartment Strandvejen Fanø III és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. A Apartment Strandvejen Fanø III, l'excelent servei i instal.lacions superiors faran de la vostra estada una experiència inoblidable. L'hotel ofereix aparcacotxes, habitació familiar per garantir el més gran comfort possible als seus clients. L'ambient de Apartment Strandvejen Fanø III es reflexa en cada habitació. calefacció, balcó/terrassa, aparell de televisió, TV satèl•lit/cable, reproductor de DVD/CD són només algunes de les comoditats a la vostra disposició. A més, l'oci que l'hotel ofereix assegurarà que tengui molt a fer durant el dia. Sigui quina sigui la seva raó per visitar Esbjerg, el Apartment Strandvejen Fanø III és el lloc perfecte per una estimulant i emocionant escapada.


Setmanes després de l’èxit espaterrant de la ruta de cerveses i tapes celebrada el mes anterior, Mataró entra aquest desembre en una nova iniciativa del Gremi d’Hostaleria de Mataró i el Maresme, aquest cop consagrada al gintònic. Gin Tour és el nom de la ruta de 28 bars de la ciutat que oferiran gintònics especials a 5 euros cadascun, gràcies a la involucració de dues marques com són Schweppes i les ginebres 5th de Destil·leries del Maresme, a Arenys de Munt.\nEn la presentació del Gin Tour es va absentar l’Ajuntament que en primera instància havia donat suport a la iniciativa. El representant del gremi va assegurar que “amb aquesta ruta no incentivem l’alcoholisme sinó que oferim a la gent l’oportunitat de degustar amb control la cocteleria que no deixa de ser part de la gastronomia”.\nA ningú escapa que el gintònic és, des de fa temps, el gran combinat de moda. A la manera habitual de mesclar ginebra i tònica li han anat apareixent, i s’han anat popularitzant, variants i complements per a tots els gustos. Les jornades ‘Gin Tour Mataró’ oferiran la possibilitat d’assaborir, per un preu unitari de cinc euros cadascun, una sèrie de gintònics creatius i selectes, configurats a partir de les tres varietats de ginebres 5th –una de més seca i tradicional, una de cítrica i una darrera de fruits del bosc– i les diferents schweppes especials i aromatitzades que permeten combinacions molt diferents. Precisament en la diferència entre els diferents gintònics que se serviran en aquest Gin Tour hi ha l’al·licient de fer la ruta i tastar les diferents propostes. És en aquest sentit que la ruta també fomenta la comparació i es farà un sorteig amb diferents premis entre tots aquells que votin el millor gintònic que hagin pogut tastar entre els establiments participants. La ruta s’allarga fins al pròxim 21 de desembre.\nParticipen en el Gin Tour Mataró l’Auto d’Ara, el Caminetto, Casa Pepe, Dehesa Santa Maria, Desig, El Montadito del Centre, El Petit Racó, El Públic, El Restaurant del Centre, Frankfurt La Plaça, Iluro, La morera, La Reforma, La Selva Cafè, La Toneta, Las Vegas, Mil 848, Molly Mallone’s, Mooï Mataró, Mundial, Nou Valencia, Nuus, Pecats 9 21, Pintxao, Pool Las Vegas, Skiros, Sp9rt House i Toni 3. Els flyers de votació permeten ubicar els diferents locals participants, que també s’identificaran amb un roll-up al seu interior o a la porta.


La banda simfònica del cercle catòlic farà un concert benèfic | Periódic local L' Opinió de Torrent\nL'acte es realitza amb la col·laboració de la fundació María Auxiliadora\nEl concert tindrà lloc en l'Auditori de Torrent, a les 19.00 h. Les entrades-donatiu tenen un preu de 5 € i poden adquirir-se en les porteries tant del col·legi María Auxiliadora com en el Centre Laura Vicuña.\nLes Filles de María Auxiliadora (salesianes) compten amb dues presències a la nostra ciutat: el col·legi i la Fundació María Auxiliadora. Aquesta fundació gestiona el Centre de Dia Laura Vicuña, el centre de Formació Laura Vicuña i el projecte Empra't entre altres.\nLa Fundació a Torrent atén cada any a més de 350 adolescents, joves i dones i compta amb un equip format per 24 treballadors i 20 voluntaris/as. La propia fundació agraeix la col·laboració desinteressada de la Banda del Cercle Catòlic.\nEl club de lectura del Voluntariat del Valencià realitza l'última sessió


Nissan posposa l’inici de la producció per la rescissió del contracte amb Acciona\nLa planta de la Zona Franca just després del confinament. MANOLO GARCÍA\nL’acord que van tancar in extremis la direcció de Nissan i els sindicats durant les negociacions per al tancament de les plantes a Catalunya preveia reprendre la producció dilluns. L’automobilística, però, ha hagut de canviar de plans a causa de la rescissió de contracte de la seva principal subcontractada, Acciona, i finalment no fabricarà cotxes almenys fins al 31 d’agost, segons ha informat en un comunicat. “Acciona complica el retorn a la feina al 100%”, han reconegut fonts de la direcció de l’empresa.\nTot i aquest endarreriment i després d’un estiu tens marcat per la vaga i les negociacions, l’empresa ha convocat dilluns a la planta de la Zona Franca tots els empleats que no poden teletreballar. Mentre no es reiniciï la producció, aquests empleats rebran formació. Els actuals plans de l’automobilística és que la producció a la línia 1, on es fa la furgoneta elèctrica eNV-200, es reprengui el dia 31. La línia 2, on es fabrica el model pickup per a Mercedes, Renault i la mateixa Nissan, no es posarà en marxa fins al 7 de setembre. La direcció va explicar ahir que estudia “alternatives i accions de caràcter urgent i extraordinari” per solucionar la situació.\nEls treballadors d’Acciona han agafat el relleu de les mobilitzacions, i el seu comitè d’empresa vol dur a terme una vaga indefinida. A més, han convocat una concentració dilluns davant de la planta de la Zona Franca de Nissan.\nERO a Acciona\nEls sindicats han de negociar l’ERO que la direcció d’Acciona vol aplicar als prop de 580 treballadors que fins ara treballaven per a l’automobilística nipona i, alhora, el comitè d’empresa elaborarà un calendari de mobilitzacions setmanals en contra d’aquests acomiadaments.\nNissan va reobrir les fàbriques el 4 de maig després que estiguessin tancades des del 13 de març pel confinament, però una vaga dels treballadors de la planta de Montcada i Reixac va fer aturar la producció. Pocs dies després, el 28 de maig, la companyia anunciava des del Japó el tancament de les plantes catalanes a finals del 2020. Els empleats es van mobilitzar i van anar a la vaga, fins que el 5 d’agost, després de llargues negociacions, empresa i sindicats van pactar ja en temps de pròrroga allargar un any la data de tancament i que fins al desembre del 2021 no hi haurà acomiadaments traumàtics. A més, l’empresa va acceptar les indemnitzacions pels acomiadaments quan cessi l’activitat, de les quals no es beneficiaran els empleats de les empreses subcontractades, com és el cas dels d’Acciona.\nAmb el pacte, els treballadors de Nissan es comprometien a tornar a la feina el dilluns 24 d’agost, un cop acabades les vacances d’estiu.


IBLAMA BLOG : 06/01/2013 - 07/01/2013\n020613 LA TRONADA DECLARADA L’INSTANT MÉS GRAN DELS PAÏSOS CATALANS\nAmb quasi tres mil vots, la Tronada va ser declarada com a instant més gran dels Països Catalans, en la votació organitzada pel programa Mans de Catalunya Ràdio.\n140613 TOC DE GRALLES AL CAMPANAR\nSi si, des dalt del campanar. Els alumnes de l’Aula de Sons, ben a tocar de les campanes, ens van oferir diferents peces tradicionals, seguint una tradició que es fa des del segle XV a diferents indrets de Catalunya. Els punts des d’on se sentia més bé eren sota el campanar mateix o al carrer Monterols. Si volies veure la gent que tocava ho podies fer des carrer del Vidre.\n150613 EL SEGUICI FESTIU A BARCELONA\nVa estar exposat al Palau Bofarull des de principis de mes de juny.\nAl matí es va fer un cercavila tot baixant fins al Mercadal conjuntament amb els gegants de Reus.\nA la tarda, tots els elements del Seguici de Barcelona ens van oferir els seus balls i les seves cançons primer resseguint un recorregut pels carrers de la ciutat i després amb les ballades de lluïment al mig de la plaça del Mercadal.\n150613 EL MOJITO MÉS GRAN DEL MÓN\nA la plaça Llibertat i sota un sol de justícia es va aconseguir fer el mojito més gran gel món en una mena de got gegant, en el que hi van anar afegint el rom i els ingredients necessaris –amb una bona base de gel- per fer un bon mojito.\nSegurament no han estat les Barraques més lluïdes dels darrers temps però s’ha de reconèixer el mèrit d’haver-les organitzat. Agrair tot el treball que s’ha fet des de les diverses entitats participants. Em quedo amb els concerts dels Catarres i Obrint Pas, del primer i tercer dia. El segon dia va ser un dia lamentable i del darrer no puc opinar perquè no hi vaig anar. Els Catarres ens van descobrir les seves noves cançons del seu nou cd Postals. Sembla que aquest estiu ocuparan el lloc deixat pels Txarango. Han millorat molt afegint-hi instruments nous. Pel que fa als Obrint Pas, felicitar-los pels vint anys en actiu que porten. Ens van oferir un concert ple d’energia tot repassant els seus grans èxits. Segurament el dia de major aforament a Barraques. Tant de bo més d’un de nosaltres tingués aquest esperit de lluita que expressen ells en els sentiments de les seves composicions.\nDir que va estar molt bé el canvi d’ubicació de l’entrada. Pel que fa als wc seguim amb la incomoditat de fer les necessitats dins del recinte. També vull aplaudir la decisió d’optar per un aforament limitat. Però no vull deixar passar l’oportunitat de fer una crítica. Mentre vam ser testimonis de com la gent passava ampolles tot llençant-les per damunt dels murs del recinte o des del Barranc lateral, i mentre la gent del públic omplia el cel amb la llum dels seus mòbils per fer les fotos que els hi va donar la gana, a mi a l’entrar al recinte el tercer dia, després de dos dies més d’haver-ho fet igualment, no em van deixar entrar perquè portava la meva inseparable càmera. Amb aquella càmera de fotos no podia entrar al recinte. Increïble! El senyor de l’entrada pretenia que me’n tornés a casa a deixar la càmera. És totalment incomprensible! I si portava una càmera plana a la butxaca què haurien fet? Què haurien dit? Inaudit! Impresentable! Com sempre en la nostra societat hi ha criteris que no s’entenen. Una vergonya!\n230613 EL FOC DE SANT JOAN\nA les 18 hores va arribar la flama del Canigó a la plaça de la Llibertat sota una sorollada i alegria enormes, al mateix temps que s’hissava la bandera de Reus des del Campanar. Amb la flama encesa es va fer una sentida ballada de sardanes a la mateixa plaça amb la Cobla Reus. A les 21 hores es va procedir a encendre la foguera de sant Joan i una hora més tard, pels carrers del centre, es va fer el cercavila de foc de la nit de sant Joan. Hi van participar tots els elements fe foc de la ciutat. Vibria, Drac, Diables... la millor però sense cap mena de dubte va ser la Cabra.\n240613 EL PREGÓ\nEl pregó enguany va anar a càrrec de Joan Amigó i Ferrater (professional de la gestió). A la plaça hi havia alguns elements del nostre majestuós seguici: els gegants, el Lleó, el Basilisc... En acabar, van sortir al balcó els Ministrers de Reus i ens van oferir la seva música. Llavors el pregoner acompanyat de l’Alcalde Pellicer va fer una crida a la Festa. Acte seguit es va encendre la primera temporada de la Festa Major de sant Pere 2013. I sense més dilació va començar la cercavila del Masclet pels carrers del casc antic.\n240613 PRESENTACIÓ DE LA CÚMBIA DE LA FESTA MAJOR\nAls Jardins de la Casa Rull, el grup Canya d’or i Xavi Ciurans (La Colònia i Gertrudis) amb la realització de Tritó i la presentació d’Elisabeth Carnicé (Tres quarts de nou), ens van ensenyar per primera vegada la Cúmbia de la Festa Major. Ens van passar la gravació en la que hi van participar especialment els Nanos de\nReus i ens van tocar en directe la cançó; molt enganxosa per cert!\n240613 TROBADA D’HAVANERES A LA PALMA\nEl lloc de per si ja es màgic però s’hi ajuntes a més gent amb ganes de passar-ho bé i bona música encara és més espectacular. Van tocar els grups Veus de Reus, Arrels de canya dolça i Balandra. Amb diferència aquests darrers van ser els millors. Els millors moments van venir amb havaneres catalanes i sobretot al final amb la tocada conjunta de la Lola i el Meu Avi. La veritat és que durant molts moments la pell es posava de gallina entre el fred i el sentiment que hi posaven i et feien sentir.\n250613 VARIETATS DE SANT PERICU\nl'Orquestra Selvatana ens va oferir a la tarda un concert magnífic i a la nit sessió de ball.\nCom cada any –i ja en van 11- es va fer aquest espectacle. És molt recomanable ja que hi alternen música, veu, humor i teatre. Passes una molt bona estona! Això si; hi has d’anar d’hora ja que sinó no trobes lloc. Vam poder gaudir de l’actuació dels Batucats del Bolet, un grupet de cantants de tres noies del Gabriel Ferrater que semblaven les Mamzelles (Printemps), la magnífica veu del grupet 24 hores, l’actuació teatral de Palomino o del Gerard i la seva cosina i l’actuació conjunta del pare i la filla Terradas. El plat fort va arribar amb el trio en representació de la Colònia.\n250613 CERCAVILA DEL CANÓ DE FESTES, CORREBARS, ELS CÓSSOS, CONCERT DE FESTA MAJOR A LA PRIORAL I REVISTA\nVam començar la tarda trobant-nos el Canó de Festes en plena Raval, la seva bonica orquestrina que l’acompanya i les fortes detonacions que desvetllen els més petits i anuncien la Festa. Sense temps per refer-se ja pujaven pel carrer Monterols els Correbars. A primera fila el Bou i els dos capgrossos bouets, seguits dels gegants cubanitos de Duesaigües i els gegants de la Colla Gegantera del Pere Mata. I au; aturada als Bars i a beure i passar-s’ho bé. Des d’allà mateix vam baixar fins al Mercadal. El centre de la plaça ja estava ocupat amb les diferents proves preparades per competir en els Cóssos. En aquesta competició, els equips en representació dels elements festius de la ciutat competeixen en un torneig de jocs tradicionals molt interessant. Així pots veure com juguen a bitlla catalana, fan curses d’obstacles o estiren la corda per veure quin és més fort.\nA les 21 hores hem acabat de baixar fins a la Prioral. Allà, amb una església ben plena, hem assistit al Concert Coral de sant Pere en el context dels 30 anys de l’Escola de Música del Centre de Lectura de Reus. El concert era un homenatge a Joan Domingo Vidal (Reus, 1735-Cadis, 1808), un compositor reusenc. Hi ha intervingut el Cor Mestral, el Cor Cal·líope i l’Orfeó Reusenc. La veritat és que sentir aquestes melodies i aquestes veus en aquest context tan especial per un reusenc emocionen.\nFinalment, abans d’anar a dormir, hem tret el cap a la Revista de la Llbertat per veure l’espectacle “En el trece... todo crece”. Hi ha hagut tot tipus d’actuacions. Una manera ben diferent de passar l’estona i de riure una miqueta.\n270613 SARDANES, SEGUICI PETIT, BOU AMB ARRÒS I CONCERT ORFEÓ REUSENC\nHem fet cap a la plaça Prim. És dels dies que la plaça llueix les seves millors gales. Fa goig i està plena de gent. A més avui hi havia una gran rotllana als peus del Prim ballant al so de la Cobla.\nA la Raval ens hem trobat amb el Seguici Petit de la Festa Major. Fa patxoca com els més menuts s’impliquen en la festa en una de les grans iniciatives de la nostra estimada festa major. Hi tenim els diables, el drac, la mulassa, les gitanes... però els que fan més gràcia són els gegants i els nanos. Al final han fet les actuacions de lluïment en un Mercadal ben ple de gent.\nAmb tot ha arribat l’hora de sopar. Pel camí ens hem trobat el ball de Dames i Vells que actuaven enmig del carrer Santa Anna. Al Pallol podies comprar un tiquet de sis euros per menjar el típic bou amb arròs de Reus. A mig sopar l’Orfeó Reusenc dirigit pel Mestre i polifacètic Albert Galzerà ens ha ofert un concert genial amb temes ben variats d’aquí i de fora, amb aquella alegria i marxa que els caracteritza a tots plegats.


Les obres al carrer Salines deixen al descobert l'arena del Circ Romà\nLes obres al carrer Salines deixen al descobert la sorra del Circ Romà\nSituació de les obres realitzades al carrer Salines, que han deixat al descobert sorra del circ romà.\nHo ha anunciat aquest dimarts la regidora de Patrimoni, Begoña Floria\nActualitzada 16/11/2017 a les 11:51\nLes obres que actualment s'estan realitzant al carrer Salines, al costat de l'edifici de l'Ajuntament de Tarragona, han deixat al descobert evidències de la pista de arena del Circ Romà.\nHa estat la regidora de Patrimoni de l'Ajuntament tarragoní, Begoña Floria, la que ha anunciat a través de les xarxes socials la troballa, que ha considerat com a «important». Begoña Floria, ha explicat que es podria tractar del punt on «tiraven la corba» durant les curses al circ, i afegia que també podria ajudar a millorar la datació d'aquest equipament romà.\nLa regidora, però, també ha deixat clar que caldrà esperar els informes dels tècnics municipals per a fer la valoració final de la troballa, «s'ha d'estudiar millor», afegia. En principi, segons la regidora, les obres no s'aturaran, «però cal que els arqueòlegs es pronunciïn», afegia.\nLa regidora no se n'ha estat de comentar la frase que es manté vinculada a la ciutat i que afirma que, «quan piquem una mica de carrer, de seguida surten 'romans' aquí a Tarragona».\nAtenci Troballa del circ romà de #Tarraco al carrer Salines. Important perquè són les primeres evidències de pista per on corrien les quàdrigues a zona. #patrimonimundial Ho explico al vídeo pic.twitter.com/aIepou9Epy\n— Bego Floria (@begofloria) 14 de novembre de 2017\nTarragona descobreix part de la pista del circ romà per on corrien les quadrigues\n#1 Raimon Pavia Segura\nSe'n diu "ARENA"!, del lloc del circ cobert d'arena o sorra, tots dos mots ben catalans.\nDir-ne "sorra" és una ultracorrecció absurda, errònia i totalment inadequada.\nEsmeneu aquest titular ridícul, si us plau!\nHe llegit i accepto la claúsula de privacitat (*)


Més de 511.000 gironins estan convocats a votar avui en 395 col·legis - Diari de Girona\nMés de 511.000 gironins estan convocats a votar avui en 395 col·legis\nOnze candidatures de partits polítics aspiren a repartir-se 6 escons a la demarcació\ngirona | ddg 20.12.2015 | 18:17\nA la demarcació de Girona, els 511.640 electors amb dret a vot tenen habilitades 824 meses electorals en 395 col·legis per votar votar avui a les eleccions al Congrés. A Catalunya un total de 5.516.431 electors catalans estan cridats a les urnes segons va informar dijous la Delegació del Govern. Del cens total d'electors electors, 198.848 són catalans residents a l'estranger. Per als comicis d'avui s'han disposat 8.226 meses electorals, distribuïdes en 2.705 col·legis a tot Catalunya.\nPer demarcacions, Barcelona compta amb un cens de 4.128.173 persones, que podran votar en 1.617 col·legis i en un total de 5.866 meses electorals.\nLa demarcació de Lleida, amb un cens de 313.836 votants, compta amb 320 col·legis electorals i 534 meses, i a la demarcació de Tarragona, que són 562.782 els ciutadans amb dret a vot i podran fer-ho en 373 col·legis, amb 1.002 meses electorals.\nEn el cas de la circumscripció de Girona, hi ha 11 candidatures al Congrés i també 11 al Senat. Es tracta de dues llistes menys que a les eleccions generals del 2011, ja que la província de Girona va tenir fa quatre anys 13 candidatures al Congrés i 11 al Senat. Les llistes són: Democràcia i Llibertat, Unió, PSC, PP, ERC, Ciutadans, En Comú Podem, UPYD, el PACMA, el Partit Comunista del Poble de Catalunya (PCPC) i Recortes Cero. Totes opten a tenir uns bons resultats a les eleccions generals 2015. En els últims quatre casos, els components de les candidatures al Congrés i al Senat no són gironins.\npel que fa al cens en conjunt, 36.510.952 espanyols estan citats al procés. Aquest cens electoral suposa 731.744 potencials nous votants des dels comicis de 2011 i inclou a 1.875.272 residents a l'estranger amb dret a vot, 392.522 més que fa quatre anys.\nSón 350 diputats i 208 senadors, els llocs que estan en joc en ambdues Càmeres. Per cobrir-los s'han proclamat 1.262 candidatures, 70 més que en 2011. A més, 4.372 persones aspiren a obtenir l'acta de diputat en aquests comicis, de les quals 2.263 són homes i 2.090 dones. En el Senat hi ha 1.543 candidats: 875 homes i 668 dones.\nEn el conjuntd'Espanya 8.123 municipis celebraran eleccions i en ells hi haurà 22.951 locals electorals, amb 57.486 meses electorals. Per fer possible es comicis, 172.458 ciutadans han estat convocats per ser membres titulars d'aquestes taules i altres 344.916 seran suplents.\nAproximadament 210.000 urnes, 58.000 cabines, 66.800.000 sobres de votació i 870.700 manuals per als membres de les taules completen el material electoral. Destaca la reducció del nombre de sobres de votació respecte a les anteriors eleccions, més de nou milions.\nA més, 354 juntes electorals vigilen el procés, així com les possibles reclamacions i irregularitats. La Junta Electoral Central, recolzada per les 50 Juntes Electorals Provincials i les 303 de Zona.\nDesprés de les eleccions, el 13 de gener a les 10 en punt del matí és la data per la qual estan convocades les sessions constitutives del Congrés i del Senat, i en la qual donarà començament la XI Legislatura.\nEleccions sota l´alerta terrorista. Eleccions Generals


P. d'Atenció Psicosocial\nP. "Medicament cost zero"\nP. "Hotel cost zero"\nEl diagnòstic de càncer es un fet imprevisible que pot provocar canvis en la dinàmica familiar.\nLa vida diària de tot els membres de la família es pot veure temporalment alterada i que sigui necessari reorganitzar-se per atendre les necessitats de tota la família.\nA la Fundació Roses Contra el Càncer disposem d’una treballadora social que ofereix suport a les famílies per a assumir tots aquests canvis, proporciona recursos de la pròpia Fundació o assessora sobre recursos externs.\nAl Servei d’Atenció Social es realitzen les següents tasques:\nAssessorament i informació en aquelles àrees en que es presenti dificultat (ajut a domicili, desplaçaments, allotjament per trasllat, ingressos residencials, minusvalies, assumptes legals i laborals, etc).\nInformació i gestió del voluntariat d'acompanyament / testimonial.\nInformació i préstec de recursos tècnics (cadires de rodes, llits hospitalaris, caminadors, etc).\nInformació i derivació al servei d’atenció psicològica.\nInformació i/o gestió de prestacions i ajuts econòmics puntuals.\nMediació familiar: Ajuda en la millora de les relacions familiars i en l’organització i distribució de cures en la família.\nSuport emocional: Acompanyament durant el procés de la malaltia i/o dol.\nCoordinació amb els professionals implicats en el procés de la malaltia (Servei d’Atenció Psicològica, Hospital, PADES, CAP, Serveis Socials i altres)\nLa treballadora social realitza la seva atenció al local de la Fundació, a domicili o a l’hospital.\nHorari d’Atenció Social al local de la Fundació (C/ Pescadors, 13 de Roses):\nTelèfons de contacte: 972 15 12 95 - 619 18 29 38\nData actualització: 15/03/16


La Taula del Tercer Sector i l’Advocacia Catalana s’alien per defensar els drets de les persones risc d’exclusió social - Social.cat\nDimarts, 11 de febrer de 2014 | 16:30 h\nEl Consell de l’Advocacia Catalana, que representa els catorze Col·legis d’Advocats de Catalunya, i la Taula del Tercer Sector Social de Catalunya, que representa prop de 4.000 entitats socials, han signat aquest dimarts un conveni de col·laboració per treballar conjuntament en la defensa dels drets de les persones que es troben en situacions de vulnerabilitat i/o d’exclusió social. El Consell oferirà assessorament jurídic i actuació lletrada en casos concrets i mútuament acordats en què es detectin vulneracions de drets socials, amb l’objectiu de sensibilitzar la societat i l’Administració Pública sobre aquestes situacions.\nEl conveni signat pel president del Consell de l’Advocacia Catalana, Miquel Sàmper, i la presidenta de la Taula d’entitats del Tercer Sector Social de Catalunya, Àngels Guiteras, respon a la voluntat de les dues institucions de defensar els drets de les persones en situacions de vulnerabilitat a l’empar de la legislació vigent que regula la provisió de serveis a persones amb necessitats socials no cobertes.\n•L’àmbit de la formació: per tal de mantenir ambdós col·lectius permanentment formats en les matèries que els són d’interès.\n•L’àmbit de l’anàlisis jurídico-social de la legislació vigent: que regula la provisió de serveis que afecten directament a persones amb necessitats socials no cobertes.\n•L’àmbit de l’actuació lletrada en la defensa drets de persones amb necessitats socials no cobertes, en casos concrets i acordats mútuament: amb l’objectiu de visibilitzar i sensibilitzar la societat i l’Administració Pública sobre certes situacions de vulneracions de drets que es donen en la societat.


La Rotllana | Escola Sadako\nCada dia amb els alumnes fem rotllana: seiem tots junts en diferents moments i amb diferents intencionalitats.\nUn dels trets més significatius del treball a Educació Infantil de l’ escola és articular la majoria d’aprenentatges en aquestes estones, a través de la conversa, la manipulació, les rutines, els jocs, els contes i les cançons.\nLa rotllana és un moment de trobada en què…\n… ens diem Bon dia!\n… ens comptem per saber qui falta, anomenem els companys absents i expliquem què els passa, si ha trucat el pare o la mare, si trucarem nosaltres… és molt important que verbalitzem l’interès pel benestar de tots els nens i nenes de la classe.\n… anticipem què passarà durant el dia: per una banda dóna seguretat al nen/a i el posa en situació i d’altra banda facilitem la incorporació de les seqüències temporals; fer-ho a partir de les pròpies vivències és molt més significatiu.\n… es dóna l’oportunitat que cada nen i nena expliqui “notícies” o esdeveniments, activitats, experiències… que ha viscut fora de l’escola, amb la família i en d’altres contextos. És important mostrar interès per la vida de cada nen i nena, que transcorre dins i fora de l’escola, ja que per a ells és important connectar els diferents contextos en els quals participa.\n… mirar el temps i parlar de les sensacions de fred/calor, vent, pluja, neu, xafogor…\n… mirar el calendari i situar esdeveniments especials (sortides, festes, convivències…). Per una banda serveix per a motivar aquestes activitats, i d’altra banda serveix0 per a situar-les en el temps i ajudar a construir estructures temporals, així com adonar-se del pas del temps.


A-porta torna a la Zona Nord de Barcelona amb una nova missió: la lluita contra la soledat i l’aïllament | A-PORTA\n13 jul. 2020Picaportes\nPicaporta de la Zona Nord de BCN, en la seva missió de lluita contra la soledat i l’aïllament\nEl projecte incorpora un protocol de mesures de seguretat sanitàries per la COVID19 per protegir el veïnat i les Picaportes\nBarcelona, 13 de juliol de 2020.- El projecte A-porta de la CONFAVC torna a la Zona Nord de Barcelona als barris de Ciutat Meridiana, Torre Baró i Vallbona amb una nova missió, pal·liar l’aïllament especialment de la gent gran que viu sola, i amb un nou lema: “Contra la soledat, un SOL a casa”. I ho fa amb totes les mesures de seguretat sanitàries possibles degut a la CODIV19, per tal de garantir tant la seguretat de les Picaportes que visiten els 700 habitatges a on es farà l’assessorament, com la seguretat dels veïns i veïnes del barri a qui visiten.\nDes del 8 de juliol, 8 Picaportes contractades i formades per a fer el porta a porta (visitar totes les llars a on es desplegarà el projecte) i coordinades per Gladys Tantalean (antiga Picaporta que ha treballat als barris de la Zona Nord des del 2016), visitaran els habitatges que ja tenen identificats com a llars a on hi viu una persona sola per establir les seves necessitats i fer el posterior acompanyament. Aquesta serà la primera del nou projecte a la Zona Nord, que s’estendrà fins a finals de desembre d’enguany. Un cop identificades les necessitats d’aquest col·lectiu, A-porta establirà quins serveis poden oferir a les veïnes i veïns visitats i formarà específicament a les Picaportes per a fer l’acompanyament i assessorament veïnal, si així ho desitgen les persones a qui han visitat.\nNoves mesures de seguretat per la COVID19\nA part de fer el porta a porta, i degut a la crisi sanitària per la COVID19, es preveu que les Picaportes assessorin el veïnat a zones comunes dels edificis a on hi pugui haver la distància de seguretat necessària entre 1,5 metres i 2 metres; a algunes places del barri i al carrer de davant del portal dels edificis, si hi ha la distància necessària per atendre la gent amb seguretat. També es remetran les entrevistes als espais municipals per poder fer l’assessorament de les Picaportes als veïns i veïnes dels barris a on es desplega el projecte. Una altra de les possibilitats d’assessorar i acompanyar el veïnat serà per videoconferència (amb cita prèvia).\nDe l’equip de Picaportes que duran a terme aquesta nova missió d’empoderament veïnal, 4 d’elles ja havien participat en el porta a porta al barri durant els 3 anys en què s’ha desenvolupat el projecte amb la missió de reduir la pobresa energètica. Precisament amb aquest objectiu, A-porta ha ajudat a estalviar un total de 500.000 euros anuals als veïns i veïnes del barri a les seves factures de subministraments bàsics, el que suposa una mitjana de 42 euros al mes per família. A les fases anteriors d’A-porta a la Zona Nord, de 2016 a desembre de 2019, hi ha hagut 5.249 llars visitades, arribant a un 76% d’obertura de portes (3.942) i aconseguint entrevistar 2.864 llars.\nÉs d’aquesta entrada i entrevista als habitatges, que les Picaportes han pogut establir a quines llars hi havia persones que vivien soles o possibles casos d’aïllament social. Cosa que ha mostrat la necessitat de continuar a Ciutat Meridiana, Torre Baró i Vallbona amb altres missions que redueixin la vulnerabilitat dels col·lectius que hi viuen.\nAmb aquest nou desplegament, el projecte de la Confederació d’Associacions Veïnals de Catalunya (CONFAVC) A-porta arriba a la sisena missió a un barri de Catalunya, on les properes setmanes sumarà la setena missió a un barri de Catalunya. Des de 2016, A-porta s’ha desplegat a 6 barris catalans, visitant prop de 8.000 llars i entrevistant més de 4.000 famílies.


Jornada de portes obertes de l’Hoquei Inclusiu Tarraco - Esport Adaptat | FCEDF\nPremsa FCEDF 18 maig, 2022\nDissabte 21 de maig tindrà lloc una jornada de portes obertes organitzada per HIT Hoquei Inclusiu Tàrraco de l’entitat Llegat 2018 al Pavelló Campclar de l’Anella Mediterrània de Tarragona de 10 a 13h.\nLa finalitat d’aquesta jornada de portes obertes és la presentació de l’Hoquei Inclusiu Tarraco, un nou projecte d’hoquei en cadira de rodes elèctrica de l’Associació de Voluntaris del Camp de Tarragona. L’objectiu principal del nou equip és entrenar i conèixer aquest esport per poder competir en el futur. La jornada comptarà amb la presència de l’ADB Barberà que farà un entrenament i un partit 3×3 amb el nou equip d’hoquei de Tarragona. Serà una gran jornada per conèixer aquest nou projecte d’esport adaptat a Catalunya.\n10h: obertura de portes del Pavelló\n10,30h a 11,30h PORTES OBERTES: entrenament HIT Hoquei Inclusiu Tàrraco i partit d’exhibició\n12h: PARTIT 3X3 TROFEU LLEGAT. HIT vs ADB Barberà\n13h: Cerimònia de premiacions i Fi de la Jornada de Portes Obertes.